የጣልያኑ ጠቅላይ ሚኒስትር ስልጣን እንደሚለቁ አስታወቁ
የኢጣልያ መንግሥት የሃገሪቱ ሕገ-መንግሥት ማሻሻያ ተሃድሶ እንዲደረግ ባቀረበዉ ሕዝበ ዉሳኔ ሕዝብ ማሻሻያ አለመፈለጉን ገለፀ።የሕዝበ ዉሳኔዉን ዉጤት ተከትሎ የጣልያኑ ጠቅላይ ሚኒስትር ማትዮ ሬንዚ ያለምንም ቅድመ ሁኔታ ስልጣን እንደሚለቁ ትናንት በይፋ አስታዉቀዋል።የጣሊያን ጠቅላይ ሚኒስትር ማቲዎ ሬንዚ በሀገሪቱ ሕገ መንግሥት ላይ ማሻሻያ ለማድረግ ያቀረቡት ሀሳብ ተቀባይነት አለማግኘቱን ተከትሎ ሥልጣናቸዉን ሊለቁ ነዉ የተባለው ።በዚሁ በተካሄደዉ ሕዝበ ዉሳኔ 47 ሚሊየን የተመዘገቡ የሀገሪቱ ዜጎች ድምፃቸዉን ሰጥተዋል።በሕዝበ ዉሳኔው ሬንዚ ያቀረቡትን የሕገ መንግሥት ማሻሻያ 59 ከመቶ የሚሆነዉ የሀገሪቱ ዜጋ እንዳልተቀበለዉ፤ 41 ከመቶዉ ብቻ እንደደገፈዉ የጣሊያን የሀገር ዉስጥ ሚኒስቴር  ይፋ ያደረገዉ ዉጤት አመልክቷል።ሬንዚ ዉጤቱን አስመልክተዉ ትናንት ማምሻዉን በሰጡት ጋዜጣዊ መግለጫ  «ስትሸነፍ ምንም እንዳልተፈጠረ ማስመሰል አያስፈልግም፤ የመንግሥቴ ህልዉና እዚህ ላይ ያከትማል» ማለታቸዉ ተዘግቧል።«ከጣሊያን ፖለቲካ ዉስጥ በጣም ብዙ ስልጣኖችን ለመሰረዝ ፈልጌ ነበር፤ ሴኔት፣ ክፍለ ሀገር፣ ብሄራዊ ምክር ቤት የመሳሰሉትን፤ አልተሳካልኝም፤ ስለዚህ ስልጣኔን መልቀቅ ይኖርብኛል ነው ያሉት ።የሬንዚ ስልጣን መልቀቅ በዩሮ ሸርፍ ተጠቃሚዉ ጎራ ስጋት መፍጠሩ ቢነገርም የአዉሮጳ ኅብረት የኤኮኖሚ እና የፋይናንስ ጉዳዮች ኮሚሽነር ፒየር ሞስኮቪች ግን ከቁጥጥር ዉጭ አይሆንም ማለታቸዉ ተዘግቧል።የተለያዩ ዘገባዎች ግን የሬንዚ ርምጃ ጣሊያን እና የዩሮዉን ቀጣና ጥያቄ ላይ እንደሚጥል ያመለክታሉ።ከጣሊያኑ ጠቅላይ ሚኒስትር ሬንዚ ጋር በቅርበት ሲሰሩ የቆዩት የጀርመን መራሂተ መንግሥት አንጌላ ሜርክል በዉሳኔያቸዉ ማዘናቸዉን ቃል አቀባያቸዉ ሽቴፈን ዛይበርት  ገልፀዋል፤«መራሂተ መንግሥት አንጌላ ሜርክል የጣሊያን ጠቅላይ ሚኒስትር ማቴዎ ሬንዚን ከስልጣን የመልቀቅ ዉሳኔ በሃዘን ተቀብለዋል።  ሆኖም ግን የጣሊያን ዜጎች ዴሞክራሲያዊ ዉሳኔ ደግሞ መከበር አለበት።» ብለዋልየጣልያኑ ጠቅላይ ሚኒስትር ማትዮ ሬንዚ ፤ በጎርጎረሳዉያኑ 2014 ዓ,ም ወደ ስልጣን የመጡ ሲሆን ስልጣናቸዉን በጎርጎረሳዉያኑ 2018 ዓ,ም እንደሚጠቃለል ነበር የሚታወቀዉ- (ደች ዌለ) ። 